b"\n_START_ARTICLE_\nArthur Boruc\n_START_SECTION_\nPogo\xc5\x84 Siedlce\n_START_PARAGRAPH_\nNascut \xc3\xaen Siedlce, Boruc \xc8\x99i-a inceput cariera \xc3\xaen 1998 la Pogo\xc5\x84 Siedlce, in orasul sau natal. _NEWLINE_\xc3\x8en urm\xc4\x83torul sezon, Boruc s-a al\xc4\x83turat echipei Legia Var\xc8\x99ovia, juc\xc3\xa2nd ini\xc8\x9bial pentru echipa a doua, fiind \xc3\xaemprumutat \xc3\xaen 2000 pentru o jum\xc4\x83tate de sezon la Dolcan Z\xc4\x85bki._NEWLINE_Pe 8 martie 2002, Boruc a jucat primul meci \xc3\xaen lig\xc4\x83 pentru Legia, intr\xc3\xa2nd din postura de rezerv\xc4\x83 \xc3\xaen timpul unei remize, scor 2-2 \xc3\xaempotriva lui Pogo\xc5\x84 Szczecin. Acest debut nea\xc8\x99teptat s-a datorat unei accident\xc4\x83ri suferite de portarul bulgar Radostin Stanev, \xc3\xaen timpul meciului. Boruc a jucat \xc3\xaen urm\xc4\x83toarele patru meciuri de campionat \xc8\x99i de\xc8\x99i nu a luat gol cu Wis\xc5\x82a Cracovia \xc8\x99i Odra Wodzis\xc5\x82aw, Stanev \xc8\x99i-a reluat \xc3\xaen poart\xc4\x83 juc\xc3\xa2nd \xc3\xaen toate meciurile de campionat \xc8\x99i cup\xc4\x83. Legia a c\xc3\xa2\xc8\x99tigat Ekstraklasa \xc3\xaen acel sezon pentru prima dat\xc4\x83 \xc3\xaen ultimii \xc8\x99apte ani._NEWLINE_\xc3\x8en returul sezonului urm\xc4\x83tor, 2002-2003, Boruc a devenit prima alegere de portar, juc\xc3\xa2nd \xc3\xaen 11 din ultimele 15 meciuri ale clubului. Legia a pierdut doar unul din aceste 11 meciuri \xc8\x99i Boruc nu a luat gol \xc3\xaen cinci dintre acestea, de\xc8\x99i Legia a reu\xc8\x99it s\xc4\x83 termine doar pe pozi\xc8\x9bia a patra._NEWLINE_P\xc3\xa2n\xc4\x83 \xc3\xaen sezonul 2003-2004, Boruc a fost titular la Legia \xc8\x99i a jucat \xc3\xaen toate cele 26 de meciuri de campionat. \xc3\x8en iunie 2004, Boruc a marcat singurul s\xc4\x83u gol pentru club, transform\xc3\xa2nd o lovitur\xc4\x83 de pedeaps\xc4\x83 \xc3\xaentr-un meci de acas\xc4\x83 \xc3\xaempotriva lui Widzew \xc5\x81\xc3\xb3d\xc5\xba (scor final: 6-0) \xc8\x99i apoi a s\xc4\x83rb\xc4\x83torit flutur\xc3\xa2nd steagul de la col\xc8\x9bul terenului. Legia a terminat pe locul doi \xc3\xaen campionat \xc8\x99i s-a calificat pentru Cupa UEFA din sezonul urm\xc4\x83tor. Boruc \xc8\x99i-a f\xc4\x83cut, de asemenea, prima apari\xc8\x9bie pentru Polonia \xc3\xaen aprilie 2004, juc\xc3\xa2nd \xc3\xaentr-o remiz\xc4\x83 alb\xc4\x83 \xc3\xaempotriva Irlandei._NEWLINE_\xc3\x8en sezonul 2004-2005, Boruc a r\xc4\x83mas unul din juc\xc4\x83torii cheie ai Legiei \xc8\x99i favorit al fanilor, fiind din nou integralist \xc3\xaen toate meciurile clubului. Performan\xc8\x9bele lui Boruc la Legia au dus la prelungirea contractului p\xc3\xa2n\xc4\x83 \xc3\xaen 2012. \xc3\x8en martie 2005, Boruc a devenit c\xc4\x83pitan al echipei. Cu toate acestea, Legia a avut un parcurs modest \xc3\xaen campionat fa\xc8\x9b\xc4\x83 de a\xc8\x99tept\xc4\x83rile sale, termin\xc3\xa2nd pe locul al treilea, la mare distan\xc8\x9b\xc4\x83 fa\xc8\x9b\xc4\x83 de Wis\xc5\x82a Cracovia, care a ie\xc8\x99it campioan\xc4\x83 pentru al treilea an la r\xc3\xa2nd. Parcursul clubului \xc3\xaen Cupa UEFA a fost, de asemenea unul scurt, trec\xc3\xa2nd de FC Tbilisi cu 7-0 la general fiind eliminat\xc4\x83 \xc3\xaen urm\xc4\x83torul tur preliminar, scor 1-4 la general cu Austria Viena. \xc3\x8en ciuda faptului c\xc4\x83 echipa nu a c\xc3\xa2\xc8\x99tigat niciun trofeu, forma lui Boruc de p\xc3\xa2n\xc4\x83 \xc3\xaen vara anului 2005 a atras aten\xc8\x9bia cluburilor din str\xc4\x83in\xc4\x83tate.\n_START_SECTION_\nCeltic\n_START_PARAGRAPH_\nPe 20 iulie 2005, Boruc a semnat cu clubul sco\xc8\x9bian Celtic. A fost \xc3\xaemprumutat ini\xc8\x9bial pentru un an, cu op\xc8\x9biunea de a fi transferat definitiv. Aceast\xc4\x83 clauz\xc4\x83 a fost activat\xc4\x83, iar Boruc a semnat pe 17 octombrie un contract pe trei ani \xc8\x99i jum\xc4\x83tate p\xc3\xa2n\xc4\x83 \xc3\xaen 2009. Pe 5 ianuarie 2008 Boruc a semnat un nou contract cu Celtic p\xc3\xa2n\xc4\x83 \xc3\xaen 2011._NEWLINE_Boruc a debutat pentru Celtic pe 2 august 2005, c\xc3\xa2nd l-a \xc3\xaenlocuit pe David Marshall \xc3\xaen al doilea tur de calificare al UEFA Champions League \xc3\xaempotriva echipei slovace Artmedia Bratislava. Celtic a c\xc3\xa2\xc8\x99tigat cu 4-0, dar dup\xc4\x83 ce a pierdut meciul din tur cu 0-5 a fost eliminat\xc4\x83 datorit\xc4\x83 scorului la general. Boruc a devenit rapid titular la Celtic, ar\xc4\x83t\xc3\xa2nd o combina\xc8\x9bie de parade extraordinare, mult\xc4\x83 \xc3\xaencredere \xc3\xaen sine \xc8\x99i uneori chiar arogan\xc8\x9b\xc4\x83. \xc3\x8entr-adev\xc4\x83r, gesturile f\xc4\x83cute de Boruc fa\xc8\x9b\xc4\x83 de fani de la Rangers la stadionul Ibrox din 12 februarie 2006 au dus mai t\xc3\xa2rziu la primirea unui avertisment din partea poli\xc8\x9biei. \xc3\x8en primul s\xc4\x83u sezon, el a jucat 40 de meciuri \xc8\x99i nu a primit gol \xc3\xaen 17 dintre acestea. Boruc \xc8\x99i-a \xc3\xaembog\xc4\x83\xc8\x9bit \xc8\x99i palmaresul, deoarece Celtic a c\xc3\xa2\xc8\x99tigat Prima Lig\xc4\x83 Sco\xc8\x9bian\xc4\x83 \xc8\x99i Cupa Ligii Sco\xc8\x9biei, acesta din urm\xc4\x83 dup\xc4\x83 ce a \xc3\xaenvins-o pe Dunfermline Athletic cu 3-0. _NEWLINE_Boruc \xc8\x99i-a continuat forma bun\xc4\x83 pentru Celtic \xc3\xaen sezonul urm\xc4\x83tor. Pe 21 noiembrie 2006, \xc3\xaentr-un meci de UEFA Champions League \xc3\xaempotriva lui Manchester United de pe Celtic Park, Boruc a ajutat-o pe Celtic s\xc4\x83 se califice \xc3\xaen optimile competi\xc8\x9biei, par\xc3\xa2nd lovitura de pedeaps\xc4\x83 din minutul 89 a lui Louis Saha. Boruc a reu\xc8\x99it s\xc4\x83 p\xc4\x83streze poarta intact\xc4\x83 \xc3\xaen fiecare din cele trei meciuri de acas\xc4\x83 jucate \xc3\xaen Liga Campionilor de Celtic (Copenhaga 1-0, Benfica 3-0 \xc8\x99i Manchester United 1-0). El a fost numit juc\xc4\x83torul lunii \xc3\xaen Prima Lig\xc4\x83 din Sco\xc8\x9bia pentru luna decembrie a anului 2006, acest premiu fiind acordat foarte rar unui portar. Forma sa a fost, de asemenea, recunoscut\xc4\x83 \xc8\x99i printr-o nominalizare la premiul pentru Juc\xc4\x83torul Anului \xc3\xaen Sco\xc8\x9bia votat de ceilal\xc8\x9bi juc\xc4\x83tori pentru anul 2007. Sezonul a culminat cu mai multe trofee pentru Boruc, deoarece Celtic \xc8\x99i-a p\xc4\x83strat titlul \xc3\xaen Sco\xc8\x9bia \xc8\x99i a \xc3\xaenvins-o pe Dunfermline cu 1-0 pe 26 mai 2007 c\xc3\xa2\xc8\x99tig\xc3\xa2nd Cupa Sco\xc8\x9biei._NEWLINE_\xc3\x8en sezonul 2007-2008, \xc3\xaen al treilea tur preliminar al Ligii Campionilor, Celtic a jucat \xc3\xaempotriva ocupantei locului secund \xc3\xaen Rusia, Spartak Moscova. Dubla man\xc8\x99\xc4\x83 s-a \xc3\xaencheiat la penaltiuri, cu Boruc sco\xc8\x9b\xc3\xa2nd dou\xc4\x83 dintre ele asigur\xc3\xa2nd calificarea lui Celtic \xc3\xaen grupe. \xc3\x8en acest sezon Celtic a c\xc3\xa2\xc8\x99tigat campionatul pentru a treia oar\xc4\x83 consecutiv._NEWLINE_Boruc a fost amendat cu aproximativ 50.000 de lire sterline de c\xc4\x83tre Celtic \xc3\xaen august 2008 pentru \xc3\xaenc\xc4\x83lcarea regulamentului de ordine interioar\xc4\x83, dup\xc4\x83 ce a fost prins consum\xc3\xa2nd b\xc4\x83uturi alcoolice dup\xc4\x83 un amical \xc3\xaen Olanda \xc3\xaempotriva lui Feyenoord._NEWLINE_\xc3\x8en prima jum\xc4\x83tate a sezonului 2008-2009, Boruc a suferit o sc\xc4\x83dere de form\xc4\x83, comi\xc8\x9b\xc3\xa2nd mai multe gafe, printre care una \xc3\xaen meciul cu Rangers, care s-a terminat cu o \xc3\xaenfr\xc3\xa2ngere, scor 2-4 pe Parkhead la 31 august 2008, unde a fost considerat vinovat la al patrulea gol marcat de Rangers, \xc8\x99i una \xc3\xaempotriva lui Hibernian pe Easter Road la 7 decembrie 2008, \xc3\xaen care John Rankin a marcat dintr-un \xc8\x99ut de la aproximativ 40 de metri. Cu toate acestea, el a parat o lovitur\xc4\x83 de pedeaps\xc4\x83 executat\xc4\x83 de James McArthur \xc3\xaentr-o victorie scor 4-0 asupra lui Hamilton Academical la 4 octombrie 2008. \xc3\x8en ciuda acestor meciuri relativ slabe, Boruc a fost unul dintre cei 55 de juc\xc4\x83tori (inclusiv cinci portari) care au fost selecta\xc8\x9bi pe 20 octombrie 2008 pentru Premiile FIFPro World XI Player._NEWLINE_Cu toate acestea, lipsa sa de disciplin\xc4\x83 a devenit din nou o problem\xc4\x83, iar Boruc a fost amendat cu 500 de lire sterline de c\xc4\x83tre Asocia\xc8\x9bia de Fotbal Sco\xc8\x9bian\xc4\x83 (SFA) pentru gesturile pe care le-a f\xc4\x83cut \xc3\xaen direc\xc8\x9bia fanilor Rangers \xc3\xaen timpul jocului de Old Firm din august._NEWLINE_Pe 28 ianuarie 2009, Boruc a transformat un penalty pentru Celtic \xc3\xaen timpul loviturilor de departajare din meciul din semifinale al Cupei Ligii \xc3\xaempotriva lui Dundee United, ajut\xc3\xa2nd-o pe Celtic s\xc4\x83 c\xc3\xa2\xc8\x99tige cu 11-10 la penaltiuri. Boruc a luat ultima cup\xc4\x83 la Celtic c\xc3\xa2teva luni mai t\xc3\xa2rziu, c\xc3\xa2nd Celtic a \xc3\xaenvins-o pe Rangers cu 2-0 dup\xc4\x83 prelungiri \xc3\xaen finala Cupei Ligii Sco\xc8\x9biei._NEWLINE_Pe 12 decembrie 2009, Boruc \xc8\x99i-a f\xc4\x83cut cea de-a 200-a apari\xc8\x9bie pentru Celtic \xc3\xaempotriva lui Motherwell, meci pe care Celtic l-a c\xc3\xa2\xc8\x99tigat cu 3-2. \xc3\x8en aprilie 2010, el a c\xc3\xa2\xc8\x99tigat premiul pentru cea mai bun\xc4\x83 parad\xc4\x83 \xc3\xaen Prima Lig\xc4\x83 Sco\xc8\x9bian\xc4\x83 pentru cea avut\xc4\x83 \xc3\xaen meciul cu Hibernian de pe Easter Road \xc3\xaen august 2009._NEWLINE_Pe 4 mai 2010, Boruc \xc8\x99i-a f\xc4\x83cut ultima apari\xc8\x9bie \xc3\xaen poarta celor de la Celtic \xc3\xaentr-o victorie cu 2-1 \xc3\xaempotriva rivalei din Old Firm, Rangers,> de\xc8\x99i a trebuit s\xc4\x83 fie \xc3\xaenlocuit \xc3\xaen a doua repriz\xc4\x83, deoarece nu a mai putut continua s\xc4\x83 joace din cauza unei accident\xc4\x83ri la m\xc3\xa2n\xc4\x83 suferit\xc4\x83 la \xc3\xaenc\xc4\x83lzirea de dinaintea meciului. \xc3\x8en urma acestei accident\xc4\x83ri, a fost indisponibil pentru tot restul sezonului, av\xc3\xa2nd un deget rupt.\n_START_SECTION_\nFiorentina\n_START_PARAGRAPH_\nPe 12 iulie 2010, Celtic a fost de acord s\xc4\x83-l v\xc3\xa2nd\xc4\x83 pe Boruc clubului Fiorentina din Serie A pentru o sum\xc4\x83 de transfer care nu a fost f\xc4\x83cut\xc4\x83 public\xc4\x83. Transferul a fost confirmat trei zile mai t\xc3\xa2rziu._NEWLINE_El a debutat la Fiorentina pe 26 octombrie 2010 \xc3\xaen Coppa Italia \xc3\xaempotriva lui Empoli. Dup\xc4\x83 ce portarul titular S\xc3\xa9bastien Frey s-a accidentat, el \xc8\x99i-a f\xc4\x83cut debutul \xc3\xaen Serie A \xc3\xaentr-o victorie cu 1-0 asupra lui Chievo pe 7 noiembrie 2010. Boruc a continuat s\xc4\x83 joace \xc3\xaen urm\xc4\x83toarele 25 de meciuri Serie A, \xc3\xaenainte ca Frey s\xc4\x83-\xc8\x99i rec\xc3\xa2\xc8\x99tige locul \xc3\xaen echipa pentru ultimele dou\xc4\x83 meciuri ale sezonului._NEWLINE_La data de 18 august 2011, Boruc a primit tricoul cu num\xc4\x83rul 1 al lui Fiorentina dup\xc4\x83 transferul lui Frey la Genoa. \xc3\x8en anul urm\xc4\x83tor, Boruc a jucat \xc3\xaen aproape toate meciurile din Serie A ale celor de la Fiorentina, lipsind \xc3\xaen doar dou\xc4\x83 dintre ele, dar, \xc3\xaen ciuda acestui fapt, a fost criticat pentru unele dintre performan\xc8\x9bele sale \xc8\x99i pentru forma fizic\xc4\x83 slab\xc4\x83. Dup\xc4\x83 dou\xc4\x83 sezoane \xc3\xaen Italia, Boruc a fost l\xc4\x83sat liber de contract de Fiorentina \xc3\xaen iulie 2012.\n_START_SECTION_\nSouthampton\n_START_PARAGRAPH_\nPe 22 septembrie 2012, Boruc s-a al\xc4\x83turat clubului de Premier League Southampton pe o perioad\xc4\x83 de un an. El a debutat pe 20 octombrie \xc3\xaentr-o \xc3\xaenfr\xc3\xa2ngere cu 4-1 \xc3\xaen deplasare cuu West Ham United, pe Upton Park._NEWLINE_La 28 octombrie 2012, el a fost implicat \xc3\xaentr-un incident care a urmat celui de-al doilea gol al lui Tottenham Hotspur, c\xc3\xa2nd a r\xc4\x83spuns la huiduielile f\xc4\x83cute de fanii gazd\xc4\x83 care se aflau \xc3\xaen spatele lui prin aplauze sarcastice, \xc3\xaenainte de a arunca o sticl\xc4\x83 de ap\xc4\x83 \xc3\xaen direc\xc8\x9bia lor. Incidentul a dus la scoaterea lui Boruc din echip\xc4\x83._NEWLINE_\xc3\x8en ciuda acestei controverse, Boruc \xc8\x99i-a rec\xc4\x83p\xc4\x83tat locul \xc3\xaen prima echip\xc4\x83 \xc8\x99i a jucat \xc3\xaen toate meciurile clubului de la 1 ianuarie 2013 p\xc3\xa2n\xc4\x83 la sf\xc3\xa2r\xc8\x99itul sezonului. La 9 martie 2013, \xc3\xaentr-un meci din lig\xc4\x83 \xc3\xaempotriva lui Norwich City de pe Carrow Road, Boruc a ap\xc4\x83rat un penalty \xc3\xaen minutul 90 executat de Grant Holt. Meciul s-a terminat scor 0-0, Southampton c\xc3\xa2\xc8\x99tig\xc3\xa2nd un punct \xc3\xaen \xc3\xaencercarea lor de a evita retrogradarea. Forma lui Boruc de la revenirea \xc3\xaen prima echip\xc4\x83 a Southamptonului l-a f\xc4\x83cut pe antrenorul Mauricio Pochettino s\xc4\x83 cear\xc4\x83 prelungirea contractului lui Boruc cu Southampton. La 18 aprilie 2013, aceast\xc4\x83 dorin\xc8\x9b\xc4\x83 s-a \xc3\xaendeplinit, cu Boruc semn\xc3\xa2nd un nou contract pe doi ani pentru club. Pe 12 mai 2013 Southampton a remizat cu Sunderland, asigur\xc3\xa2ndu-\xc8\x99i locul de Premier League pentru sezonul urm\xc4\x83tor, \xc8\x99i a terminat pe locul 14 la sf\xc3\xa2r\xc8\x99itul sezonului._NEWLINE_Devenit titular incontestabil la Southampton, Boruc \xc8\x99i-a ajutat echipa s\xc4\x83 \xc3\xaenceap\xc4\x83 excelent \xc3\xaen sezonul 2013-2014. Victoria cu 2-0 a clubului \xc3\xaen fa\xc8\x9ba lui Fulham din 26 octombrie 2013 a f\xc4\x83cut ca echipa s\xc4\x83 str\xc3\xa2ng\xc4\x83 18 puncte \xc8\x99i s\xc4\x83 ocupe locul al treilea \xc3\xaen Premier League, cel mai bun \xc3\xaenceput de sezon pe care l-a avut \xc3\xaen primul e\xc8\x99alon fotbalistic englez vreodat\xc4\x83._NEWLINE_La 2 noiembrie 2013, \xc3\xaentr-o remiz\xc4\x83 scor 1-1 cu Stoke City, Boruc a primit un gol din partea portarului Asmir Begovi\xc4\x87 dup\xc4\x83 doar 13 secunde de la \xc3\xaenceperea meciului. Trei s\xc4\x83pt\xc4\x83m\xc3\xa2ni mai t\xc3\xa2rziu, fiind presat de Olivier Giroud de la Arsenal, \xe2\x80\x9e\xc3\xaen loc s\xc4\x83 degajeze simplu a f\xc4\x83cut o \xc3\xaentoarcere \xc3\xa0 la Cruyff, apoi \xc3\xaenc\xc4\x83 una, \xc8\x99i \xc3\xaenc\xc4\x83 una, \xc3\xaencurc\xc3\xa2ndu-se \xc3\xaen at\xc3\xa2tea driblinguri c\xc4\x83 Giroud a reu\xc8\x99it s\xc4\x83-i fure mingea\xe2\x80\x9d, \xc3\xaencas\xc3\xa2nd dou\xc4\x83 goluri de la Arsenal. O s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, el \xc8\x99i-a rupt m\xc3\xa2na \xc3\xaencerc\xc3\xa2nd s\xc4\x83 scoat\xc4\x83 un \xc8\x99ut de-al lui Demba Ba \xc3\xaentr-o \xc3\xaenfr\xc3\xa2ngere cu 3-1 suferit\xc4\x83 \xc3\xaen fa\xc8\x9ba lui Chelsea, care l-a \xc8\x9binut pe tu\xc8\x99\xc4\x83 timp de \xc8\x99ase s\xc4\x83pt\xc4\x83m\xc3\xa2ni. Boruc a revenit pe 11 ianuarie 2014 \xc8\x99i nu a primit gol \xc3\xaen victoria lui Southampton de 1-0 cu West Bromwich Albion, impresion\xc3\xa2nd cu o parad\xc4\x83 efectuat\xc4\x83 \xc3\xaen ultimul minut \xc3\xaen fa\xc8\x9ba lui Shane Long p\xc4\x83str\xc3\xa2ndu-\xc8\x99i echipa victorioas\xc4\x83. Boruc \xc8\x99i-a men\xc8\x9binut locul de titular, \xc8\x99i, de\xc8\x99i a fost vinovat pentru unul dintre golurile lui Sunderland primite \xc3\xaen remiza, scor 2-2 de pe 18 ianuarie, \xc8\x99i-a r\xc4\x83scump\xc4\x83rat gre\xc8\x99eala cu meciuri bune f\xc4\x83cute \xc3\xaen victoriile scor 1-0 \xc8\x99i 3-0 cu Fulham \xc8\x99i Hull City \xc3\xaen februarie 2014. Forma sa a r\xc4\x83mas destul de constant\xc4\x83, de\xc8\x99i a avut degaj\xc4\x83ri ezitante, ajut\xc3\xa2nd-o pe Southampton s\xc4\x83 ob\xc8\x9bin\xc4\x83 locul al optulea la sf\xc3\xa2r\xc8\x99itul sezonului.\n_START_SECTION_\nAFC Bournemouth\n_START_PARAGRAPH_\nLa \xc3\xaenceputul sezonului 2014-2015, Fraser Forster a ajuns la Southampton fiind transferat de la Celtic pentru 10 milioane de lire sterline, cu englezul lu\xc3\xa2ndu-i locul \xc3\xaen poart\xc4\x83 lui Boruc. Pe 19 septembrie 2014, Boruc s-a al\xc4\x83turat echipei AFC Bournemouth, aflat\xc4\x83 \xc3\xaen Championship, fiind \xc3\xaemprumutat de urgen\xc8\x9b\xc4\x83 p\xc3\xa2n\xc4\x83 \xc3\xaen ianuarie 2015. El \xc8\x99i-a f\xc4\x83cut debutul \xc3\xaen ziua urm\xc4\x83toare \xc3\xaentr-un egal scor 1-1 \xc3\xaempotriva lui Watford. Pe 25 octombrie, Bournemouth a c\xc3\xa2\xc8\x99tigat cu 0-8 \xc3\xaen deplasarea de la St. Andrew's \xc3\xaempotriva lui Birmingham City. A fost pentru prima dat\xc4\x83 c\xc3\xa2nd Bournemouth a marcat opt goluri \xc3\xaentr-un meci de campionat (fiind totu\xc8\x99i sub victoria, scor 10-0, \xc3\xaenregistrat\xc4\x83 cu Northampton \xc3\xaen septembrie 1939, care a fost eliminat\xc4\x83 din statistici deoarece sezonul nu s-a mai \xc3\xaencheiat din cauza izbucnirii celui de-al Doilea R\xc4\x83zboi Mondial a doua zi) fiind \xc8\x99i victoria cu cea mai mare diferen\xc8\x9b\xc4\x83 de goluri din campionat. Boruc a avut \xc8\x99i el un merit \xc3\xaen ob\xc8\x9binerea acestui rezultat, ap\xc4\x83r\xc3\xa2nd un penalty executat de Paul Caddis \xc3\xaen minutul 53, la scorul de 0-3. \xc3\x8emprumutul la Bournemouth s-a dovedit a fi unul bun pentru Boruc, care p\xc3\xa2n\xc4\x83 la sf\xc3\xa2r\xc8\x99itul lunii decembrie 2014, a primit gol \xc3\xaen doar nou\xc4\x83 din cele 18 meciuri pe care le-a jucat, ajut\xc3\xa2nd clubul s\xc4\x83 se men\xc8\x9bin\xc4\x83 \xc3\xaen fruntea campionatului. Astfel, \xc3\xaemprumutul a fost prelungit p\xc3\xa2n\xc4\x83 la sf\xc3\xa2r\xc8\x99itul sezonului, cu Boruc declar\xc3\xa2nd: \xe2\x80\x9eSunt \xc3\xaenc\xc3\xa2ntat c\xc4\x83 sunt aici \xc8\x99i c\xc4\x83 fac parte dintr-o echip\xc4\x83 minunat\xc4\x83 \xc8\x99i de aceea voi r\xc4\x83m\xc3\xa2ne p\xc3\xa2n\xc4\x83 la sf\xc3\xa2r\xc8\x99itul sezonului.\xe2\x80\x9d_NEWLINE_Pe 2 mai 2015, Boruc a f\xc4\x83cut parte din echipa lui Bournemouth care a c\xc3\xa2\xc8\x99tigat titlul \xc3\xaen Championship \xc8\x99i a ob\xc8\x9binut promovarea \xc3\xaen Premier League pentru prima dat\xc4\x83 \xc3\xaen istoria ei. Peste dou\xc4\x83zeci \xc8\x99i patru de zile, el s-a num\xc4\x83rat printre cei \xc8\x99ase juc\xc4\x83tori ai c\xc4\x83ror contracte au fost reziliate de Southampton, semn\xc3\xa2nd \xc3\xaen aceea\xc8\x99i zi un nou contract cu Bournemouth din postura de juc\xc4\x83tor liber._NEWLINE_Boruc a \xc3\xaenceput sezonul 2015-2016 ca titular al lui Bournemouth, \xc3\xaencep\xc3\xa2nd sezonul \xc3\xaen meciul cu Aston Villa de pe 8 august 2015. Prima sa partid\xc4\x83 f\xc4\x83r\xc4\x83 gol primit \xc3\xaen acest sezon a fost victoria cu 2-0 ob\xc8\x9binut\xc4\x83 \xc3\xaen fa\xc8\x9ba lui Sunderland la Dean Court pe 19 septembrie._NEWLINE_Dup\xc4\x83 un meci slab f\xc4\x83cut \xc3\xaen \xc3\xaenfr\xc3\xa2ngerea de acas\xc4\x83 cu Tottenham Hotspur de pe 25 octombrie, Boruc a fost \xc3\xaenlocuit de Adam Federici \xc3\xaen poarta lui Bournemouth pentru toate cele patru meciuri ale echipei din noiembrie. Accidentarea lui Federici l-a f\xc4\x83cut pe Boruc din nou titular chiar \xc3\xaen meciul din 5 decembrie cu campioana en-titre din Premier League, Chelsea, portarul polonez reu\xc8\x99ind s\xc4\x83 scape f\xc4\x83r\xc4\x83 gol primit \xc3\xaentr-o victorie scor 1-0 pentru Bournemouth. O s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, Boruc a jucat \xc8\x99i \xc3\xaen victoria ob\xc8\x9binut\xc4\x83 \xc3\xaen fa\xc8\x9ba lui Manchester United, scor 2-1 pe Dean Court._NEWLINE_La 17 mai 2018 a semnat un nou contract cu Bournemouth p\xc3\xa2n\xc4\x83 \xc3\xaen vara anului 2019. A \xc3\xaenceput sezonul ca rezerv\xc4\x83 a lui Asmir Begovic, r\xc4\x83m\xc3\xa2n\xc3\xa2nd pe banc\xc4\x83 pentru tot restul turului. \xc3\x8en ianuarie 2019 a devenit din nou titularul echipei.\n_START_SECTION_\nCariera interna\xc8\x9bional\xc4\x83\n_START_PARAGRAPH_\nDebutul lui Boruc pentru Polonia a venit pe 28 aprilie 2004 \xc3\xaentr-un meci amical \xc3\xaempotriva Irlandei, intr\xc3\xa2nd \xc3\xaen repriza a doua \xc3\xaen locul lui Jerzy Dudek, meciul \xc3\xaencheindu-se cu o remiz\xc4\x83 alb\xc4\x83. Boruc \xc8\x99i-a f\xc4\x83cut prima sa apari\xc8\x9bie pentru Polonia ca titular \xc3\xaen al treilea meci, un amical din 12 iulie 2004 la Chicago \xc3\xaempotriva Statelor Unite. Boruc a ap\xc4\x83rat un penalty \xc3\xaen minutul 11 executat de atacantul american Brian McBride._NEWLINE_Boruc a devenit rapid titular \xc3\xaen lotul Poloniei \xc8\x99i a fost convocat \xc3\xaen lotul de 23 de juc\xc4\x83tori care au f\xc4\x83cut deplasarea la Campionatul Mondial din 2006, care a avut loc \xc3\xaen Germania. Ceilal\xc8\x9bi doi portari convoca\xc8\x9bi la lot erau Tomasz Kuszczak \xc8\x99i \xc5\x81ukasz Fabia\xc5\x84ski. Boruc a fost titular \xc3\xaen toate cele trei meciuri jucate de Polonia la Campionatul Mondial, remarc\xc3\xa2ndu-se \xc3\xaen meciul \xc3\xaempotriva Germaniei de\xc8\x99i nu a reu\xc8\x99it s\xc4\x83 previn\xc4\x83 \xc3\xaenfr\xc3\xa2ngerea echipei sale cu 1-0._NEWLINE_Boruc a r\xc4\x83mas prima alegere de portar \xc8\x99i a f\xc4\x83cut parte din lotul convocat pentru Campionatul European din 2008. El a jucat primul meci \xc3\xaempotriva Germaniei ca titular \xc8\x99i \xc8\x99i-a p\xc4\x83strat locul \xc3\xaen cel de-al doilea meci jucat \xc3\xaempotriva co-gazdei Austria, care a primit un penalty \xc3\xaen minutul 92 pe care l-a \xc8\x99i transformat. \xc3\x8en acela\xc8\x99i meci a parat celelalte trei \xc8\x99uturi expediate de austrieci, scorul final fiind 1-1. El a fost poreclit \xe2\x80\x9eSpaceman\xe2\x80\x9d de c\xc4\x83tre presa austriac\xc4\x83 \xc8\x99i german\xc4\x83 \xc3\xaen timpul turneului. Celebrul atacant polonez de la sf\xc3\xa2r\xc8\x99itul anilor '70 \xc8\x99i '80, Zbigniew Boniek, a criticat performan\xc8\x9bele echipei poloneze la Euro 2008, \xc3\xaens\xc4\x83 l-a l\xc4\x83udat pe Boruc, descriind-ul ca fiind de \xe2\x80\x9eclas\xc4\x83 mondial\xc4\x83\xe2\x80\x9d._NEWLINE_Boruc a provocat furia selec\xc8\x9bionerului Leo Beenhakker \xc3\xaen august 2008, c\xc3\xa2nd el \xc8\x99i doi colegi au plecat \xc3\xaentr-o sear\xc4\x83 dup\xc4\x83 un amical \xc3\xaempotriva Ucrainei \xc3\xaen ciuda ordinelor date de selec\xc8\x9bionerul lor. Ca rezultat, Boruc, Dariusz Dudka \xc8\x99i Rados\xc5\x82aw Majewski au fost suspenda\xc8\x9bi de Beenhakker pentru urm\xc4\x83toarele dou\xc4\x83 meciuri. Boruc a revenit rapid \xc3\xaen echip\xc4\x83 \xc8\x99i a continuat s\xc4\x83 fie titular p\xc3\xa2n\xc4\x83 la schimbarea antrenorului \xc3\xaen octombrie 2010 cu Franciszek Smuda._NEWLINE_Dup\xc4\x83 o absen\xc8\x9b\xc4\x83 de peste doi ani, Boruc a fost rechemat la echipa Poloniei \xc3\xaen ianuarie 2013 \xc8\x99i a jucat \xc3\xaen \xc3\xaenfr\xc3\xa2ngerea scor 0-2 \xc3\xaenfr\xc3\xa2ngere cu Irlanda o s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, pe 6 februarie 2013. Boruc \xc8\x99i-a men\xc8\x9binut locul \xc3\xaen echipa na\xc8\x9bional\xc4\x83 pentru urm\xc4\x83toarele dou\xc4\x83 meciuri de pe 22 \xc8\x99i 26 martie 2013, \xc3\xaempotriva Ucrainei \xc8\x99i, respectiv, San Marino, cont\xc3\xa2nd pentru calific\xc4\x83rile la Campionatul Mondial din 2014._NEWLINE_Pe 14 noiembrie 2016 a jucat \xc3\xaentr-un amical \xc3\xaempotriva Sloveniei, care s-a \xc3\xaencheiat cu scorul de 1-1 \xc8\x99i \xc3\xaen care a fost \xc3\xaenlocuit la pauz\xc4\x83. Cu acest meci a devenit portarul cu cele mai multe selec\xc8\x9bii pentru na\xc8\x9bionala Poloniei, dep\xc4\x83\xc8\x99ind recordul lui Jan Tomaszewski de 63 de selec\xc8\x9bii._NEWLINE_\xc3\x8en martie 2017, Boruc \xc8\x99i-a anun\xc8\x9bat retragerea de la na\xc8\x9bional\xc4\x83, pe profilul lui de Instagram, motiv\xc3\xa2ndu-\xc8\x99i decizia prin v\xc3\xa2rsta avansat\xc4\x83, lini\xc8\x99tea sufleteasc\xc4\x83 pe care o are \xc8\x99tiind c\xc4\x83 poarta Poloniei se afl\xc4\x83 pe m\xc3\xa2ini bune \xc8\x99i pentru a se concentra asupra carierei sale de la Bournemouth. El a jucat cel de-al 65-lea \xc8\x99i ultimul meci \xc3\xaen fa\xc8\x9ba Uruguayului, la 10 noiembrie 2017, la Var\xc8\x99ovia, fiind \xc3\xaenlocuit cu pu\xc8\x9bin timp \xc3\xaenainte de pauz\xc4\x83 de c\xc4\x83tre fostul coleg de la Legia Var\xc8\x99oviaa, \xc5\x81ukasz Fabia\xc5\x84ski.\n_START_SECTION_\nControverse\n_START_PARAGRAPH_\nBoruc a fost \xc3\xaen centrul multor controverse \xc3\xaen timpul perioadei sale petrecute la Celtic._NEWLINE_La 25 august 2006, Boruc a fost avertizat de c\xc4\x83tre Poli\xc8\x9bia din Strathclyde pentru perturbarea lini\xc8\x99tii publice dup\xc4\x83 ce a f\xc4\x83cut gesturi obscene \xc3\xaen fa\xc8\x9ba fanilor lui Rangers, \xc3\xaenaintea unui meci care avusese loc \xc3\xaen urm\xc4\x83 cu c\xc3\xa2teva zile \xc3\xaen acel an. Potrivit lui Sunday Herald, \xe2\x80\x9erapoartele poli\xc8\x9biei au subliniat trei gesturi f\xc4\x83cute de c\xc4\x83tre Boruc, un b\xc4\x83rbat \xc3\xaen v\xc3\xa2rst\xc4\x83 de 26 de ani, semnul victoriei \xc3\xaen fa\xc8\x9ba mul\xc8\x9bimii, un alt gest obscen \xc8\x99i un blestem\xe2\x80\x9d. Gesturile sale nu au fost \xc3\xaenregistrate de camerele video, iar avertismentul fost emis\xc4\x83 pe baza rapoartelor de poli\xc8\x9bie \xc8\x99i a declara\xc8\x9biilor martorilor. Acest incident a dus la porecla sa ca \xe2\x80\x9eSf\xc3\xa2ntul portar\xe2\x80\x9d._NEWLINE_Procurorul Fiscal a spus c\xc4\x83 Boruc \xe2\x80\x9ea fost v\xc4\x83zut de cet\xc4\x83\xc8\x9beni \xc8\x99i ofi\xc8\x9berii de poli\xc8\x9bie f\xc4\x83c\xc3\xa2nd semnul crucii. Martorii \xc3\xael descriu z\xc3\xa2mbind sau r\xc3\xa2z\xc3\xa2nd \xc3\xaen fa\xc8\x9ba galeriei lui Rangers a mul\xc8\x9bimii \xc8\x99i f\xc4\x83c\xc3\xa2nd gesturi care s\xc4\x83-i a\xc8\x9b\xc3\xa2\xc8\x9be. Aceste gesturi i-au aprins pe fani, \xc3\xaen a\xc8\x99a fel \xc3\xaenc\xc3\xa2t poli\xc8\x9bi\xc8\x99tii \xc8\x99i personalul de securitate a fost nevoit s\xc4\x83 se implice pentru a calma situa\xc8\x9bia. Poli\xc8\x9bia a raportat c\xc4\x83 a durat 10 minute pentru a restabili normalitatea \xc3\xaen mul\xc8\x9bime.\xe2\x80\x9d Potrivit unui grup de lucru al parlamentului sco\xc8\x9bian, \xe2\x80\x9esemnul crucii \xc3\xaen sine este o expresie a credin\xc8\x9bei romano-catolice, totu\xc8\x99i, utilizarea sa pentru a alarma, tulbura sau provoca pe al\xc8\x9bii ar putea fi considerat drept perturbare a lini\xc8\x99tii publice.\xe2\x80\x9d_NEWLINE_Biserica Catolic\xc4\x83 a condamnat decizia, exprim\xc3\xa2ndu-\xc8\x99i regretul c\xc4\x83 \xe2\x80\x9eSco\xc8\x9bia pare s\xc4\x83 fi devenit una dintre pu\xc8\x9binele \xc8\x9b\xc4\x83ri din lume \xc3\xaen care acest simplu gest religios este considerat o ofens\xc4\x83\xe2\x80\x9d  \xc3\x8en urma unui amplu comunicat de pres\xc4\x83, Biroul Coroanei a emis o declara\xc8\x9bie la 28 august 2006, subliniind c\xc4\x83 m\xc4\x83surile limitate luate asupra lui Boruc nu au fost pentru c\xc4\x83 \xc8\x99i-a f\xc4\x83cut semnul crucii, ci pentru gesturile f\xc4\x83cute \xc3\xaen fa\xc8\x9ba de sus\xc8\x9bin\xc4\x83torilor lui Rangers, \xc8\x99i c\xc4\x83 nu va lua m\xc4\x83suri \xc3\xaempotriva \xe2\x80\x9efaptelor religioase\xe2\x80\x9d. Potrivit BBC News Online, avertismentul \xe2\x80\x9ea adus \xc3\xaen discu\xc8\x9bie problema sectarismului \xc3\xaen Sco\xc8\x9bia\xe2\x80\x9d. Biserica romano-catolic\xc4\x83 a salutat clarificarea f\xc4\x83cut\xc4\x83 de c\xc4\x83tre Biroul Coroanei a ac\xc8\x9biunii limitate luate \xc3\xaempotriva lui Boruc, \xc3\xaen special a afirma\xc8\x9biei c\xc4\x83 \xe2\x80\x9enu s-a referit \xc3\xaen nici un fel la actul de facere a crucii \xc3\xaen sine\xe2\x80\x9d._NEWLINE_La 17 decembrie 2006, Boruc \xc8\x99i-a f\xc4\x83cut din nou cruce \xc3\xaen primul meci de la avertisment, provoc\xc3\xa2nd \xe2\x80\x9eun r\xc4\x83get\xe2\x80\x9d din partea fanilor lui Rangers din spatele por\xc8\x9bii sale. Un purt\xc4\x83tor de cuv\xc3\xa2nt al lui Celtic i-a ap\xc4\x83rat gestul, declar\xc3\xa2nd c\xc4\x83 \xe2\x80\x9epoli\xc8\x9bia a spus c\xc4\x83 nu are nicio problem\xc4\x83 cu Artur Boruc \xc3\xaen aceast\xc4\x83 privin\xc8\x9b\xc4\x83, acela\xc8\x99i punct de vedere fiind \xc3\xaemp\xc4\x83rt\xc4\x83\xc8\x99it \xc8\x99i de fotbal Celtic\xe2\x80\x9d._NEWLINE_Un alt gest controversat al lui Boruc a avut loc \xc3\xaen aprilie 2008, c\xc3\xa2nd a purtat un tricou pe care scria \xe2\x80\x9eDumnezeu s\xc4\x83 binecuv\xc3\xa2nteze pe Pap\xc4\x83\xe2\x80\x9d \xc8\x99i pe care ap\xc4\x83rea o imagine a Papei Ioan Paul al II-lea dup\xc4\x83 un meci \xc3\xaempotriva lui Rangers \xc8\x99i, de asemenea, \xc3\xaen mai 2007, c\xc3\xa2nd a fluturat un drapel proclam\xc3\xa2ndu-i pe Celtic campioni dup\xc4\x83 un meci \xc3\xaempotriva lui Rangers.\n_START_SECTION_\nVia\xc8\x9ba personal\xc4\x83\n_START_PARAGRAPH_\nBoruc este un fan al Legiei Var\xc8\x99ovia, fiind prezent \xc3\xaen tribune la mai multe meciuri ale echipei \xc3\xaen Polonia._NEWLINE_La 21 aprilie 2007, el a ap\xc4\x83rat o femeie polonez\xc4\x83 de 27 de ani care era \xc3\xaens\xc4\x83rcinat\xc4\x83 \xc8\x99i care se afla al\xc4\x83turi de sora \xc8\x99i de cumnata sa c\xc3\xa2nd au fost asalta\xc8\x9bi \xc3\xaen Glasgow._NEWLINE_Tat\xc4\x83l lui Boruc a murit \xc3\xaen aprilie 2010; mama lui Jadwiga a murit c\xc3\xa2nd avea doar 20 de ani. Are un frate \xc8\x99i trei surori. La 11 iunie 2008, so\xc8\x9bia lui Boruc, Katarzyna, a dat na\xc8\x99tere fiului lor, Aleksander (\xe2\x80\x9eAleks\xe2\x80\x9d), la Var\xc8\x99ovia. Boruc \xc8\x99i so\xc8\x9bia sa s-au desp\xc4\x83r\xc8\x9bit \xc3\xaen 2008, pe fondul rela\xc8\x9biilor sale cu fosta concurent\xc4\x83 la Idolul Poloniei, Sara Mannei. Cu Mannei are o fiic\xc4\x83, Amelia, pe 9 august 2010 \xc3\xaen Polonia, nunta celor doi av\xc3\xa2nd loc \xc3\xaen 2014._NEWLINE_\xc3\x8en septembrie 2009, ziarul The Scottish Sun \xc8\x99i-a cerut scuze fa\xc8\x9b\xc4\x83 de Boruc \xc3\xaen urma unui articol prin care sus\xc8\x9binea c\xc4\x83 el ar fi avut o aventur\xc4\x83 cu o femeie t\xc3\xa2n\xc4\x83r\xc4\x83, prezentat\xc4\x83 \xc3\xaentr-o fotografie, care era de fapt sora lui. \xc3\x8en iunie 2011, ziarul News of the World a recunoscut c\xc4\x83 a publicat o \xc8\x99tire fals\xc4\x83 despre Boruc \xc8\x99i i-a pl\xc4\x83tit daune de 70 000 de lire sterline, plus cheltuieli de judecat\xc4\x83, considerat a fi un record pentru un caz de calomnie \xc3\xaen Sco\xc8\x9bia."